送俞尉
作者：方岳
朝代：宋

paragraphs: 空山十日雨，茅屋無炊煙。
吾饑尚可忍，夜讀聲琅然。
荒寒數家聚，生理尤堪憐。
頻年歲不入，枯草生秋田。
春深麥猶穉，米斗直萬錢。
悲哉幾斛愁，博此半釜𩜾。
前村老翁姥，語笑何由緣。
問知好官人，發廩不我朘。
常時有司吝，寧肯圭撮捐。
官來剖私量，不受吏舞權。
中流一壺濟，空復寬眼前。
高軒忽予過，剪韭相留連。
九華元老蒼，歸袖何翩翩。
官無高與卑，爲政要可傳。
使我一念存，所至民瘼痊。
常平吾故人，問俗惟初搴。
爲言民戚休，毋或諉老天。
吾方屏田廬，不敢馳書箋。
併聲絕宣城，倘寄晴雲篇。